CELEX: 32019D1733
Language: hu
Date: 2019-10-15 00:00:00
Title: A Bizottság (EU) 2019/1733 végrehajtási határozata (2019. október 15.) az Egyesült Királyság által az 1178/2011/EU bizottsági rendelet egyes rendelkezései alól adott ideiglenes mentesség tekintetében az (EU) 2018/1139 európai parlamenti és tanácsi rendelet alapján elvégzett értékelésről (az értesítés a C(2019) 7401. számú dokumentummal történt) (Csak az angol nyelvű szöveg hiteles) (EGT-vonatkozású szöveg)

17.10.2019   
               
               
                  HU
               
               
                  Az Európai Unió Hivatalos Lapja
               
               
                  L 264/39
               
            
         A BIZOTTSÁG (EU) 2019/1733 VÉGREHAJTÁSI HATÁROZATA
         (2019. október 15.)
         az Egyesült Királyság által az 1178/2011/EU bizottsági rendelet egyes rendelkezései alól adott ideiglenes mentesség tekintetében az (EU) 2018/1139 európai parlamenti és tanácsi rendelet alapján elvégzett értékelésről
         (az értesítés a C(2019) 7401. számú dokumentummal történt)
         (Csak az angol nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári légi közlekedés területen alkalmazandó közös szabályokról és az Európai Unió Repülésbiztonsági Ügynökségének létrehozásáról és a 2111/2005/EK, az 1008/2008/EK, a 996/2010/EU, a 376/2014/EU európai parlamenti és tanácsi rendelet és a 2014/30/EU és a 2014/53/EU európai parlamenti és tanácsi irányelv módosításáról, valamint az 552/2004/EK és a 216/2008/EK európai parlamenti és tanácsi rendelet és a 3922/91/EGK tanácsi rendelet hatályon kívül helyezéséről szóló, 2018. július 4-i (EU) 2018/1139 európai parlamenti és tanácsi rendeletre (1) és különösen annak 71. cikke (2) bekezdésére,
         mivel:
         
                     (1)
                  
                  
                     Az Egyesült Királyság 2018. október 19-én értesítést küldött a Bizottságnak, az Európai Unió Repülésbiztonsági Ügynökségének (a továbbiakban: ügynökség), valamint a tagállamoknak arról, hogy a pilóta-szakszolgálati engedélyek valamennyi kérelmezőjének mentességet adott az 1178/2011/EU bizottsági rendelet (2) IV. mellékletének (MED rész) MED.B.001 d) 1. i. pontja alól.
                  
               
                     (2)
                  
                  
                     Az Egyesült Királyság által biztosított mentesség az 1178/2011/EU rendelet MED.B.001 d) 1. i. pontjának alkalmazását valamennyi kérelmezőre kiterjeszti a kereskedelmi pilóta-szakszolgálati engedély (CPL), a többfős személyzet pilóta-szakszolgálati engedély (MPL) és a légitársasági pilóta-szakszolgálati engedély (ATPL) első kiadása tekintetében.
                  
               
                     (3)
                  
                  
                     A MED.B.001 d) 1. i. pont értelmében OML korlátozással („csak képesített másodpilótaként vagy képesített másodpilótával repülhet”) ellátott orvosi minősítés csak CPL, ATPL vagy MPL szakszolgálati engedélyesnek adható ki, ha nem felel meg mindenben az 1. osztályú orvosi minősítésre vonatkozó követelményeknek.
                  
               
                     (4)
                  
                  
                     Az Egyesült Királyság a mentesítést három indokkal is alátámasztotta. Az első indok, hogy az Egyesült Királyság szerint az 1178/2011/EU rendelet MED.B.001 d) 1. i. pontjának jelenlegi megfogalmazása ütközik az Egyesült Királyság 2010. évi esélyegyenlőségi törvényével, amely észszerű kiigazításokat irányoz elő annak érdekében, hogy a fogyatékossággal élő személyek ne kerüljenek hátrányos helyzetbe nem fogyatékos társaikhoz képest. Másodsorban az Egyesült Királyság a képzett repülőszemélyzet hiányából adódó, az üzemben tartással kapcsolatos sürgős igényekre hivatkozik, és úgy érvel, hogy a mentesítés segíti az Egyesült Királyságot e rendszerszintű probléma enyhítésében. Harmadsorban, az Egyesült Királyság álláspontja szerint az 1178/2011/EU rendelet MED.B.001 d) 1. i. pontja és a rendelet MED.A.030 pontja között indokolatlan következetlenség áll fenn, mivel ez utóbbi pont mind a kereskedelmi engedélyt kérelmezőkre, mind az ilyen engedéllyel rendelkezőkre vonatkozik. Végezetül, az Egyesült Királyság értesítésében ismertette a szóban forgó mentesítéssel kapcsolatos különböző mérséklési intézkedéseket.
                  
               
                     (5)
                  
                  
                     Az Európai Unió Repülésbiztonsági Ügynöksége értékelést végzett, majd 2019. július 15-én elutasító ajánlást adott ki a mentességről.
                  
               
                     (6)
                  
                  
                     A Bizottság egyetért az ügynökség ajánlásával.
                  
               
                     (7)
                  
                  
                     Az (EU) 2018/1139 rendelet 71. cikkének (1) bekezdése értelmében a tagállamok bármely, a rendelet hatálya alá tartozó természetes vagy jogi személy részére csak „az e személyeket érintő, előre nem látható kényszerítő körülmények vagy e személyeknek az üzemben tartással kapcsolatos sürgős igényei esetén” adhatnak mentességet, és csak akkor, ha az említett cikk a)–d) pontjában meghatározott feltételek mindegyike teljesül.
                  
               
                     (8)
                  
                  
                     A Bizottság álláspontja szerint a mentesítést nem támasztják alá a CPL, MPL vagy ATPL engedélyt kérelmezőket érintő, előre nem látható kényszerítő körülmények, és e személyek vonatkozásában az üzemben tartással kapcsolatos sürgős igények sem merülnek fel.
                  
               
                     (9)
                  
                  
                     Az „előre nem látható kényszerítő körülményeket” és az „üzemben tartással kapcsolatos sürgős igényeket” illetően a Bizottság megjegyzi, hogy a CPL, MPL vagy ATPL engedély sajátos egészségi állapotú kérelmezői nem végeznek repülőgép-üzemeltetést CPL, MPL vagy ATPL pilóta-szakszolgálati engedély alapján. Az ilyen kérelmezők valójában légi közlekedési pályafutásuk kezdetén járnak, ezért nem lehet szó„az e személyeket érintő, előre nem látható kényszerítő körülményekről” vagy „e személyeknek az üzemben tartással kapcsolatos sürgős igényeiről”. A kérelmezők vélt egyenlőtlenségével kapcsolatos indokok sem változtatnak e következtetésen, mivel a szóban forgó személyek egészségi állapotában nem merül fel „sürgős” vagy „előre nem látható” körülmény.
                  
               
                     (10)
                  
                  
                     A Bizottság ezenfelül megjegyzi, hogy a szóban forgó mentesítés általános érvényű, és „az OML korlátozással ellátott 1. osztályú orvosi minősítés első kiadásának bármely kérelmezőjére vonatkozik”. A mentesítés célja tehát az uniós jog általános érvényű megváltoztatása, és az, hogy a kérelmezők egy új kategóriája esetében is lehetővé tegye az OML korlátozás alkalmazását anélkül, hogy e személyek üzemben tartással kapcsolatos sajátos igényeire reagálna. A mentesítés tulajdonképpen nem a pilóták üzemben tartással kapcsolatos sürgős igényeire, hanem a légitársaságoknál az esetleges jövőbeli szakemberhiányból adódóan felmerülő gazdasági problémákra hivatott reagálni.
                  
               
                     (11)
                  
                  
                     Jóllehet a Bizottság tisztában van azzal, hogy a pilótahiány egyes tagállamok számára rendszerszintű problémát jelenthet, ez az indoklás nem tartozik az (EU) 2018/1139 rendelet 71. cikkének (1) bekezdése értelmében engedélyezett indoklások körébe.
                  
               
                     (12)
                  
                  
                     A Bizottság ezenfelül azt az álláspontot képviseli, hogy a mentesítés nem teljesíti az (EU) 2018/1139 rendelet 71. cikke (1) bekezdésének b) pontjában foglalt feltételt, mivel nem felel meg a biztonságra vonatkozó követelményeknek, valamint nem áll összhangban az (EU) 2018/1139 rendelet és a vonatkozó végrehajtási jogi aktus – az 1178/2011/EU rendelet – alkalmazandó alapvető követelményeivel.
                  
               
                     (13)
                  
                  
                     Az 1178/2011/EU rendelet MED.B.001 d) 1. i. pontja azon a megfontoláson alapul, hogy kizárólag tapasztalt pilóták (azaz CPL, MPL vagy ATPL szakszolgálati engedélyek jogosultjai) kaphassanak mentességet bizonyos egészségügyi követelmények alól, azzal az indokkal, hogy szakmai tapasztalatuknak köszönhetően jobban képesek reagálni az egészségi állapotuk miatt kialakuló stressztényezőkre. Az ilyen tapasztalt pilóták a repüléstervezésben is járatosak, ezért megfelelő biztonsági lépéseket tudnak tenni, amint megváltozott egészségi állapotuk első tüneteit észlelik. Az ilyen tapasztalt pilóták csak képesített másodpilótaként vagy képesített másodpilótával repülhetnek.
                  
               
                     (14)
                  
                  
                     Jelenlegi orvosi ismereteink alapján nem garantálható megfelelő szintű biztonság az olyan esetekben, amikor egy kevéssé tapasztalt pilótának egészségi problémája lép fel, és a repülés során eközben stresszhelyzettel vagy váratlan kihívással is szembe kell néznie. Az orvostudomány fejlődésének köszönhetően nem kizárt, hogy bizonyos egészségi állapotok tekintetében meg lehet majd szüntetni a korlátozásokat, ám az ilyen döntéseket kizárólag az egyes egészségiállapot-kategóriák biztonsági vonatkozásainak kellő figyelembevételével, az orvosi szakmával konzultálva lehet meghozni, és a döntések alapját nem képezheti olyan egyedi és általános érvényű mentesítés, amely e szempontokat figyelmen kívül hagyja. Az Egyesült Királyság által javasolt mérséklési intézkedések nem változtatnak ezen a következtetésen. Az Egyesült Királyság ugyanis nem tett javaslatot olyan biztonsági vonatkozású mérséklési intézkedésre, amely a mentesítés tekintetében túlmutatna a repülőorvosi szakvizsgálatok során alkalmazott hagyományos kockázatértékelésen.
                  
               
                     (15)
                  
                  
                     Következésképpen a mentesítés bevezetése hátrányosan befolyásolná a biztonság szintjét és nem lenne összhangban az (EU) 2018/1139 rendelet általános biztonsági célkitűzéseivel.
                  
               
                     (16)
                  
                  
                     Az Egyesült Királyság 2017. március 29-én az Európai Unióról szóló szerződés (EUSZ) 50. cikkének megfelelően bejelentette az Unióból való kilépésre vonatkozó szándékát. Az EUSZ 50. cikkének (3) bekezdése értelmében a kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések a kilépő államra többé már nem alkalmazhatók, kivéve ha az Európai Tanács az érintett tagállammal egyetértésben ennek a határidőnek a meghosszabbításáról egyhangúlag határoz. A határidőt kétszer meghosszabbították, legutóbb az (EU) 2019/584 európai tanácsi határozattal (3)2019. október 31-ig.
                  
               
                     (17)
                  
                  
                     2019. január 11-én a Tanács az (EU) 2019/274 határozattal (4) engedélyezte a tárgyalók szintjén 2018. november 14-én elfogadott, kilépésről rendelkező megállapodás aláírását. Az Unió megerősítette, hogy készen áll gyorsan aláírni és megkötni a kilépésről rendelkező megállapodást, amennyiben azt az Egyesült Királyság parlamentje jóváhagyja. A kilépésről rendelkező megállapodás (5) negyedik része a megállapodás hatálybalépésének napján kezdődő átmeneti időszakról rendelkezik, amelynek ideje alatt az uniós jog a megállapodásban foglaltak szerint továbbra is alkalmazandó az Egyesült Királyságra és az Egyesült Királyságban.
                  
               
                     (18)
                  
                  
                     E határozat minden esetben addig alkalmazandó, ameddig az uniós jog alkalmazandó az Egyesült Királyságra és az Egyesült Királyságban,
                  
               ELFOGADTA EZT A HATÁROZATOT:
         
            1. cikk
            Az 1178/2011/EU bizottsági rendelet IV. mellékletének (MED rész) MED.B.001 d) 1. i. pontjában előírt követelmények alóli, az Egyesült Királyság által nyújtott, és a Bizottságnak, az Európai Unió Repülésbiztonsági Ügynökségének és a többi tagállamnak 2018. október 19-én bejelentett mentesség – amely lehetővé teszi az új pilóták bizonyos repülés-egészségügyi követelmények alóli mentesítését – nem felel meg az (EU) 2018/1139 rendelet 71. cikkének (1) bekezdésében meghatározott feltételeknek.
         
         
            2. cikk
            Ennek a határozatnak Nagy-Britannia és Észak-Írország Egyesült Királysága a címzettje.
         
         
            Kelt Brüsszelben, 2019. október 15-én.
            
               
                  a Bizottság részéről
               
               Violeta BULC
               
                  a Bizottság tagja
               
            
         
         
            (1)  HL L 212., 2018.8.22., 1. o.
         
         
            (2)  A Bizottság 1178/2011/EU rendelete (2011. november 3.) a polgári légi közlekedéshez kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 311., 2011.11.25., 1. o.).
         
            (3)  Az Európai Tanács az Egyesült Királysággal egyetértésben hozott (EU) 2019/584 határozata (2019. április 11.) az EUSZ 50. cikkének (3) bekezdése szerinti határidő meghosszabbításáról (HL L 101., 2019.4.11., 1. o.).
         
            (4)  A Tanács (EU) 2019/274 határozata (2019. január 11.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásnak az Európai Unió és az Európai Atomenergia-közösség nevében történő aláírásáról (HL L 47 I, 2019.2.19., 1. o.).
         
            (5)  Megállapodás Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről (HL C 144 I, 2019.4.25., 1. o.).